L’Audiència Nacional ha aixecat aquest dijous el secret de sumari en la causa contra nou membres dels CDRs acusats de terrorisme. Les defenses esperen poder-lo consultar per saber amb quina base el jutge els ha enviat a la presó i què poden fer per contradir-ho.

Segons l’ ABC , un informe de la Guàrdia Civil indica que els CDRs comptaven, presumptament, amb una “cèl·lula dorment” que havia d’estar preparada per actuar quan se l’activés. A més, detalla que els agents haurien trobat una caixa amb boles de plom com les que es van utilitzar la setmana passada durant els aldarulls de la plaça Urquinaona de Barcelona. No es parla en cap moment que s’intervinguessin explosius llestos per fer servir, tal com diverses persones i mitjans, inclosa Lorena Roldán , van apuntar després de les detencions.

Segons la informació de l’ABC, la Guàrdia Civil hauria interceptat una conversa entre els detinguts i un interlocutor anomenat Quim, de qui no es donen més detalls. El diari equipara la manera d’actuar d’aquestes suposades cèl·lules dels CDRs amb els comandos legals d’ETA formats per terroristes sense antecedents.

Tot plegat segons un document que la Guàrdia Civil hauria requisat a un dels detinguts de l’operació Judes.

Un mes a presó

Per reclamar l’alliberament dels set CDRs empresonats a Soto del Real des de fa un mes, aquest dimecres hi va haver diverses manifestacions de protesta. A Girona, mig miler de persones es van concentrar davant la Subdelegació del Govern espanyol i van llançar bosses plenes d’escombraries. Una línia de tanques i furgonetes dels antiavalots dels Mossos i de la policia espanyola protegien l’edifici. I a Sabadell centenars de persones es van concentrar pacíficament al Racó del Campanar, a tocar de l’ajuntament.